Ur ǧǧin yimezwura ayen ara d-nebder nekkni, qqaren : tamɣart d teslit ɣlint-d seg tis sebεa n yigenwan nutenti d amennuɣ wwḍent-d ɣer tmurt ur frint. Daɣ netta d ayen i yeḍran gar Ṭawes d temɣart-is, Malḥa. Xas akken Ṭawes urǧin i as-terri awal, d anect-nni i asikemmlen i temɣart-is, yessaɣ deg wul-is times. Yerna Malḥa, ma yella d tmuqleḍ ɣer wamek tella zik, ur tetterraḍ ara akk ɣur-s ad d-yekk seg-s wanect-nni, imi tella d lmumen. Ɣas ttazu aksum-is d tizin ur ak-teqqar ‘‘eḥḥ’’. D acu kan, tineggura-agi am wakken ara d-tiniḍ d tibbehbeht i yebɣan ad tt-txaḍel. Aḥlil, aṭas i iεeddan ɣef yixef-is, mačči d yiwet, yal taluft tegla s umur-is. Imi tedder akk d aṭas. Yal ass tesmeεεin-as i Muḥend-Ameẓyan ad as-yebru, ad d-yawi tin ara iεemmṛen axxam, imi ddeqs seg wasmi d-tedda Ṭawes ur tesεi dderya,